NaiveNeuron/SloPal huggingface dataset:
Jurinová, Erika, podpredsedníčka NR SR (2015-12-02):
Ďakujem pekne, pán spravodajca. Otváram všeobecnú rozpravu, do ktorej som nedostala žiadnu písomnú prihlášku. Chce sa niekto prihlásiť do rozpravy ústne? Nie je tomu tak. Vyhlasujem všeobecnú rozpravu za skončenú a prerušujem rokovanie o tomto bode programu. Nasleduje prvé čítanie o návrhu poslancov Daniela Lipšica a Igora Matoviča na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov. Návrh zákona je pod tlačou 1830, návrh na jeho pridelenie na prerokovanie výborom je v rozhodnutí č. 1835. Opäť dávam slovo pánovi poslancovi Danielovi Lipšicovi, aby návrh zákona uviedol. (Rokovanie o návrhu poslancov Národnej rady Slovenskej republiky Daniela Lipšica a Igora Matoviča na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov , tlač 1830.)
Ježík, Jozef, poslanec NR SR (2018-10-24):
Ďakujem. Keďže boli dnes v rozprave podané pozmeňujúce návrhy, v zmysle § 83 ods. 4 rokovacieho poriadku dajte, prosím, hlasovať za skrátenie lehoty.
P. Hrušovský, predseda NR SR: (2003-05-22):
(Hlasovanie.) 125 prítomných, 67 za návrh, 37 proti, 21 sa zdržalo. Konštatujem, že Národná rada Slovenskej republiky podľa čl. 78 ods. 3 Ústavy Slovenskej republiky vydáva súhlas na trestné stíhanie poslanca Národnej rady Viliama Soboňu. Panie poslankyne, páni poslanci, skôr ako pristúpime k rokovaniu o ďalšom bode programu, chcem dať dve informácie. Poprosím pánov poslancov alebo poslanca, poslankyňu, ktorá by bola našla telefónnu kartu v telefónnom aparáte v priestoroch Národnej rady, aby ju odovzdala pánovi poslancovi Husárovi. A druhý oznam, chcem poprosiť všetkých pozorovateľov, poslancov Národnej rady v Európskom parlamente, aby sa o 12.00 hod. dostavili na krátke stretnutie spolu s predsedami poslaneckých klubov o 12.00 hod. tu v priestoroch, kde rokuje poslanecké grémium. Ďakujem pekne. Vážené panie poslankyne, páni poslanci, pristúpime k prerokúvaniu ďalšieho bodu programu, ktorým je vládny návrh zákona, ktorým sa mení a dopĺňa zákon Národnej rady Slovenskej republiky 272/1994 Z. z. o ochrane zdravia ľudí v znení neskorších predpisov, ktorý prerokúvame ako tlač 172. Prosím teraz, aby z poverenia vlády Slovenskej republiky predmetný návrh zákona uviedol a odôvodnil v zastúpení ministra zdravotníctva minister práce, sociálnych vecí a rodiny pán Ľudovít Kaník. Prosím pána ministra Kaníka, aby z poverenia vlády predmetný návrh zákona uviedol a odôvodnil. Máte slovo, pán minister.
Pellegrini, Peter, predseda NR SR (2023-11-24):
Pán poslanec Pročko. Nie je v sále. Pani poslankyňa Kolíková. (Reakcie z pléna.) Tu ste? Tak nech sa páči. (Reakcie z pléna.) Tak potom neviem... (Ruch v sále.) Tak poďte faktickou poznámkou. Ale necháme pána poslanca, keď už prišiel, tak nech vystúpi
Pellegrini, Peter, predseda NR SR (2015-09-22):
Hlasujeme o vládnom návrhu zákona ako o celku s odporúčaním gestorského výboru schváliť. (Hlasovanie.) Prítomných 133 poslancov, za hlasovalo 88, zdržalo sa 45. Konštatujem, že sme schválili vládny návrh novely zákona č. 530/2011 Z. z. o spotrebnej dani z alkoholických nápojov. Pán poslanec Hreha uvedie hlasovanie o bode 25 schváleného programu, ktorým je druhé čítanie o vládnom návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov, tlač 1570. (Hlasovanie o vládnom návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov a ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov , tlač 1570.)
Muňko, Dušan, poslanec NR SR (2022-04-29):
Veľmi dobre si poukázal na niektoré veci. Nakoniec naša koalícia je presvedčená o niečom inom. Darmo odborníci z právnej oblasti, či to bol pán profesor Ivor, alebo bol to dekan právnickej fakulty z hľadiska vysvetlenia, čo je organizovaná skupina. Ale ja sa vrátim k pánovi prezidentovi Kiskovi, pretože nikdy som nezneužil, pretože to bol prezident Slovenskej republiky na to, keď sme dostali, Sociálna poisťovňa v Poprade, list od ekonómky od firiem pána Kisku, keď predal firmy, nebudem menovať banku našu slovenskú za 1 miliardu 300 miliónov, koľko išlo naspäť. Potom to preúčtoval ako záväzky voči spoločníkom, to sa dá na daňovom riaditeľstve zistiť. Potom to vybral a ešte dobehol aj svojich vlastných spoločníkov a sú tam aj čísla účtov, z ktorých to išlo z tých firiem cez Cyperské firmy. Ak si pamätáte na kandidatúru pána prezidenta Kisku, jeho vlastný spoločník Cimerman ho odhováral alebo presne neviem, či to bol Cimerman, alebo jak sa volal, ho odhováral, aby nešiel kandidovať. Povedzte mi kde, kedy sme to zneužili. Takisto keď zoberiete, odpočúvanie na chate bolo použité, že Robert Fico sa snažil alebo niekto z tých ľudí robil to, čo je v tých odposluchoch, ktoré sú, kde pán minister išiel rokovať na špeciálny súd, čo vyšetrovatelia hovoria. To je organizovaná skupina alebo sme sa ešte páni nezobudili? Alebo si myslíte, že sa to raz neprevalí a nepôjde to na stôl? Ja vám nerozumiem. Som tu jeden z najstarších poslancov. Myslel som, že sa nikdy nedostanem do tej situácii, pretože ja som zažil v 50-tych rokoch, keď môjho deda ako kulaka zatvárali. Ja viem, čo to je a čo to znamenalo pre rodinu.
M. Číž, podpredseda NR SR: (2007-02-09):
Vážené kolegyne, kolegovia, prerušujem rokovanie o tomto bode programu. Prejdeme k poslednému bodu dnešného programu rokovania okrem hlasovania, ktorým je návrh na zriadenie Stálej komisie Národnej rady Slovenskej republiky pre Ústavu Slovenskej republiky a rokovací poriadok Národnej rady Slovenskej republiky . Poprosím predsedu Národnej rady Slovenskej republiky pána Pavla Pašku, aby návrh na zriadenie tejto komisie predložil.
M. Číž, podpredseda NR SR: (2007-03-29):
Teraz dávam slovo spoločnému spravodajcovi z výboru pre pôdohospodárstvo, životné prostredie a ochranu prírody poslancovi Pavlovi Frešovi, aby informoval Národnú radu o výsledkoch rokovania výborov o tomto návrhu zákona a aby odôvodnil stanoviská a návrhy gestorského výboru.
Klus, Martin, podpredseda NR SR (2019-12-05):
Ďakujem pekne, pani ministerka. Pýtam sa, či má pán poslanec záujem o doplňujúcu otázku. Poprosím vás prihlásiť sa. Nech sa páči, máte slovo.
Marosz, Ján, poslanec NR SR (2019-10-24):
Ďakujem pekne, pán minister, za vašu odpoveď. My sme tu kvôli ľuďom, sme kvôli tomu, sa venujeme aj doprave, aj vy, aj ja, aby sme zabezpečili prepravu ľudí do roboty, z roboty, aby jednoducho sa vedeli spoľahnúť na cestovné poriadky, ktoré na železniciach existujú. Neviem, ja chodím často vlakom, neviem ako vy, ale tie hodiny vykazujú stále viac jednotlivých meškaní na Slovensku. A my sme si pochodili aj okolie Zvolena, Fiľakova, Lučenca a tak ďalej. Chystáme sa aj do iných regiónov, kde naozaj tá infraštruktúra dopravná je zanedbaná. A veľakrát to nie je otázka peňazí. Je to otázka dobrého manažmentu. Nám sa tu ako huby po daždi rozširujú rôzni politickí nominanti a manažéri v štátnych železničných firmách, ale veľmi pekne sa dá povedať, že máme naviac sto manažérov, ale chýba nám sto rušňovodičov. Zjednodušene je to naozaj takto, tieto čísla. V tejto oblasti tento pán generálny riaditeľ Juraj Tkáč môže byť naozaj skúsený, dobrý manažér, ale k predmetnej veci, o ktorej sa bavíme, o tom on nielenže tú implementačnú správu toho Útvaru hodnoty za peniaze nerealizoval, nepripravil plán, že čo chceme robiť, ale ešte aj napísal trošku taký až drzý list pani štátnej tajomníčke. „Pani štátna tajomníčka, keďže sme to na Rade ŽSR neprerokovali, tak trváme na tom, že sa tým vôbec nebudeme ani riadiť.“ Jednoducho on vyzval štátnu tajomníčku, aby to z vlády hodila zo stola. Toto je podľa nás ťažký hriech. Zodpovedný manažér mal napísať, čo chce robiť, aby ľudia mohli plynulo cestovať, a nie zahodiť materiál vládnych analytikov do koša. To sa v dobre spravovanej spoločnosti nesmie diať a... (Prerušenie vystúpenia časomerom.)
Mihál, Jozef, poslanec NR SR (2013-02-14):
Ďakujem za slovo. Pán kolega, čo ešte všetko chcete regulovať? Vy prinášate do parlamentu jeden zákon za druhým, ktorý má niečo regulovať, niečo nariaďovať. Určovať ľuďom, ako sa majú správať, čo majú robiť, čo nesmú robiť, veď to nechajte na slobodné rozhodnutia tých ľudí, prepánajána. Chceme regulovať, pán Viskupič, koľko sa má hrať slovenskej hudby v rádiách, tu chceme regulovať, akým spôsobom majú byť vydávané noviny, časopisy, čo bude ďalej? S čím ešte prídete?
Goga, Pavol, poslanec NR SR (2016-12-06):
Ďakujem, pán podpredseda. Teraz dajte hlasovať o tom, že Národná rada Slovenskej republiky prideľuje na rokovanie tento návrh zákona Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre vzdelávanie, vedu, mládež a šport. Zároveň, že za gestorský výbor určuje Výbor Národnej rady Slovenskej republiky pre vzdelávanie, vedu, mládež a šport s tým, že určené výbory prerokujú návrh zákona v druhom čítaní do 27. januára 2017 a v gestorskom výbore do 30. januára 2017 od jeho pridelenia na prerokovanie v Národnej rade Slovenskej republiky.
Hrnčiar, Andrej, podpredseda NR SR (2018-12-06):
Reakcia, pán poslanec Sloboda.
Hrnčiar, Andrej, podpredseda NR SR (2018-09-11):
Reakcia na faktické poznámky, pani poslankyňa Remišová.
Pročko, Jozef, poslanec NR SR (2023-03-23):
Taktiež som si myslel, že ju zastavíte, pretože to vôbec nebolo, vôbec to nebolo. Pani Zemanová len zneužila zase inštitút faktickej, mala vystúpiť v rozprave. Ale ja chcem reagovať na Moniku. Monika, povedal si, že Vatikán robí veci, ktoré nie sú dobré voči LGBT, a ja, naopak, musím povedať, že mne sa veľmi páči pápež, ktorý fakt pristupuje aj k LGBT a k homosexuálom ako k ľuďom, čo sa mi veľmi páči, čo je úžasné, pretože tak by to malo byť. Ja neodsudzujem nikoho za jeho orientáciu, ale tak ako sú hlupáci medzi kresťanmi, tak sú hlupáci medzi liberálmi, tak sú hlupáci medzi demokratmi, tak sú hlupáci medzi fašistami, všade sa nájdu hlupáci a všade sa nájdu dobrí ľudia. Aj v LGBT ja poznám veľmi veľa, veľmi veľa a mám veľmi veľa priateľov, ktorí sú naozaj dobrí ľudia, slušní, milí, príjemní, ale poznám LGBT, ktorí prijímajú úplatky v krabiciach od šampanského a v iných určitých veciach, takže vieš, Monika, všade sa nájdu dobrí aj zlí ľudia. A ja, mňa urazila, urazilo, keď Európska únia hovorí o mne, že som, že vieš, Slovákov zaradila na úroveň nejakých agresorov, na úroveň nejakých homofóbnych ľudí. Ja si to nemyslím. Monika, ja si myslím, že naozaj na Slovensku je drvivá väčšina, drvivá väčšina slušných a mlčiacej väčšiny slušných, milých a príjemných ľudí. To, že tu vrieska určitá skupina ľudí, ktorí sú agresori, ktorí sú naozaj hlupáci, tak, preboha, nech nás Európska únia nedáva do jedného vreca. Ja som proti tomu. A Monika, ešte raz, všade sa nájdu, Monika, dobrí, aj zlí ľudia, aj vo Vatikáne sú veľmi, veľmi dobrí ľudia.
V. Palko, minister vnútra SR: (2004-12-01):
Okrem uvedeného návrh zákona obsahuje ešte dve zmeny. Prvá úprava sa týka systemizácie a na základe nej sa navrhuje, aby vláda ako záväzný ukazovateľ určovala len počet príslušníkov jednotlivých zložiek patriacich do pôsobnosti zákona č. 73/1998 Z. z. bez ich zaradenia do jednotlivých platových tried. Podľa druhej zmeny valorizáciu funkčných platov príslušníkov týchto zložiek bude ustanovovať zákon o štátnom rozpočte obdobne, ako je to v prípade ostatných štátnych zamestnancov. Vážené panie poslankyne, páni poslanci, dovoľujem si vás požiadať, aby ste návrh schválili. Ďakujem vám za pozornosť.
Paška, Pavol, predseda NR SR (2012-08-08):
Pán predseda výboru pre sociálne veci Podmanický.
Vons, Peter, poslanec NR SR (2023-06-23):
Ďakujem veľmi pekne. No ja sa ospravedlňujem, nebol som úplne na celom vystúpení kolegu, ale keď som prišiel, tak som vlastne začul vetu, že kde berie OĽANO ten správny svetonázor, že oni majú pravdu, a hneď zabrúsil ešte do ministerstva financií, do vecí okolo covidu a ďalších vecí, kde, samozrejme, na základe ktorých chcel nejakým spôsobom spochybniť to, že náš názor asi v tejto téme, ktorú teraz tuná prebereme, je pochybný alebo nie je správny. Ale ja proste to nezdieľam, pretože aj v tých predošlých vystúpeniach, Tomáš, sme počuli to, že ako sa k tomu vyjadruje Úrad pre dohľad nad zdravotnou starostlivosťou. Ak chceme tento úrad spochybniť, tak potom to už je naozaj iná káva, ale on jasne povedal, že sa s týmto návrhom nestotožňuje a vyzýva poslancov, aby ho nepodporili. Okrem toho sa k tomu vyjadril teda nielen svetonázor OĽANO, ale aj názor ÚHP, ktoré rovnako skonštatovali, že v žiadnej, v žiadnej inej krajine, ako to tu bolo spomenuté, v Spojených štátoch a na Slovensku je nejakým spôsobom možnosť alebo štát povolil vyplácať si zisk z verejného zdravotníctva pre súkromné zdravotné poisťovne. Takže tieto dva orgány a zároveň poslanci, ktorí sú v zdravotníckom výbore a ktorí tuná dnes nejakým spôsobom aj toto komunikujú, Marek Krajčí, Monika Kavecká, Eva Horváthová, Anka Záborská, Marek Šefčík aj ďalší, sa touto problematikou dlhodobo zaoberajú a ja by som nebol rád, aby sme spochybňovali aj tento ich názor, ktorý tuná jednoznačne poukazuje na to, že tento zákon, ktorý tuná pani kolegyňa predložila, je zlý a netreba ho absolútne podporiť. Ďakujem.
Blanár, Juraj, podpredseda NR SR (2022-10-20):
Ďakujem organizačnému odboru, aby sme si skoordinovali predkladateľov a spravodajcov. Malo by to byť už v poriadku. Takže, vážené pani poslankyne, páni poslanci, budeme pokračovať v prerušenom rokovaní v prvom čítaní o návrhu skupiny poslancov na vydanie zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. Je to pod parlamentnou tlačou 1184. Návrh na pridelenie výborom je v rozhodnutí predsedu Národnej rady 1232. Teraz dávam slovo predsedovi výboru, ústavnoprávneho, pánovi poslancovi Milanovi Vetrákovi, ktorý za skupinu poslancov tento návrh v pléne odôvodní. Nech sa páči, máte slovo. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov , tlač 1184.)
Mojš, Milan, poslanec NR SR (2017-10-11):
Ďakujem. Vážená pani predsedajúca, dovoľte mi ako spoločnému spravodajcovi predniesť spoločnú správu k predmetnému vládnemu návrhu zákona (tlač 622) v druhom čítaní. Národná rada Slovenskej republiky uznesením č. 788 zo 7. 7. septembra pridelila predmetný návrh zákona na prerokovanie týmto výborom: ústavnoprávnemu výboru, Výboru Národnej rady pre financie a rozpočet a Výboru Národnej rady pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť ústavnoprávny výbor uznesením č. 270 z 3. októbra 2017, Výbor Národnej rady pre financie a rozpočet uznesením č. 194 z 3. októbra 2017 a Výbor Národnej rady Slovenskej republiky pre hospodárske záležitosti uznesením č. 152 z 3. októbra 2017. Z uznesení výborov Národnej rady Slovenskej republiky uvedených pod bodom III tejto správy vyplývajú pozmeňujúce a doplňujúce návrhy uvedené v časti IV spoločnej správy. Gestorský výbor odporúča hlasovať spoločne o všetkých pozmeňujúcich a doplňujúcich návrhoch s odporúčaním gestorského výboru schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade predmetný návrh zákona, tlač je 622, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov bola schválená uznesením Výboru Národnej rady Slovenskej republiky pre hospodárske záležitosti č. 174 z 10. októbra 2017. Týmto uznesením výbor zároveň poveril spoločného spravodajcu predložiť návrhy podľa § 81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky. Ďakujem. Prosím, otvorte rozpravu.
Kvasnička, Marián, poslanec NR SR (2012-05-09):
Ja by som chcel len takú impresiu na veci, ktoré spomínal pán poslanec Kuffa. V súvislosti s filozofiou našej medicíny som mal zaujímavý rozhovor s jedným masérom, ktorý sa tak trošku venuje orientálnym technikám aj filozofii ich liečby, tam v starých kultúrach orientálnych bol lekár hodnotený podľa toho, koľko mal zdravých pacientov, nie koľko mal chorých a koľko liečil, ale koľko je zdravých. Čiže čím viac mal zdravých pacientov, respektíve nemal pacientov, tým bol lepšie platený. U nás je filozofiou medicíny veľmi často nie uzdravenie, o ktorom ste hovorili, ale liečenie, čiže u nás je cieľom medicíny liečiť, nie uzdravovať. Pokiaľ ide o žalostné výsledky psychiatrie pri závislostiach, špeciálne pri alkoholických a drogových závislostiach, je zaujímavá štúdia z oblasti antipsychiatrie, ktorá hovorí o tom, že oveľa úspešnejší v liečbe všelijakých deviácií, závislostí sú šamani, ktorí používajú absolútne neexaktné nemedicínske techniky a majú štatisticky lepšie výsledky. Ešte k fajčeniu, taká impresia, stále som v tej oblasti, som na to citlivý, na tú oblasť závislosti. Churchill svojho času, to je aspoň na, na spestrenie, mal taký výrok, že povedal, že v ostatnom čase čítam také hrôzostrašné veci o fajčení, že som celkom prestal čítať. A úplne nakoniec, úplne nakoniec, mal som nedávno rozhovor s jedným teológom o tom, že sme konštruovaní, prinajmenšom tí, ktorí máme tú víziu, že sme stvorení s nejakým zámerom, že sme konštruovaní ako závislí ľudia, je len otázka, čo si za tú závislosť zvolíme. Ja nebudem hovoriť, že čo som si zvolil. Trápim sa. (Potlesk.)
Sulík, Richard, predseda NR SR (2011-03-23):
Prosím, hlasujte, teraz. (Hlasovanie.) Prítomných 147 poslancov, hlasovalo 68 za, 40 proti, 39 sa zdržalo. Ani táto pripomienka nebola schválená.
V. Veteška, podpredseda NR SR: (2003-09-17):
Dávam slovo spravodajkyni, ktorú určil navrhnutý gestorský výbor, výbor pre sociálne veci a bývanie, pani poslankyni Márii Demeterovej. Pani poslankyňa, máte slovo. M. Demeterová, poslankyňa: Vážený pán predsedajúci, vážení páni ministri, vážené kolegyne poslankyne, kolegovia poslanci, vážení prítomní, Výbor Národnej rady Slovenskej republiky pre sociálne veci a bývanie ma na svojej 18. schôdzi určil vystúpiť na dnešnej schôdzi Národnej rady Slovenskej republiky. V súlade s § 73 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a § 68 zákona, ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Na základe prehodnotenia dnešného systému podpory bývania navrhuje Ministerstvo výstavby a regionálneho rozvoja Slovenskej republiky, aby Štátny fond rozvoja bývania zostal naďalej jedným z pilierov rozvoja bytovej výstavby pri zachovávaní základných podmienok poskytovania  úverov a nenávratného príspevku. Pre zvýšenie účinnosti a efektívnosti podpory poskytovanej Štátnym fondom rozvoja bývania sa však navrhuje zrušenie účelov a druhov podpory, ktoré sa v predchádzajúcom období neosvedčili. Vzhľadom na rozsah navrhovaných zmien a doplnení bol vypracovaný návrh nového zákona. Návrh upravuje, že podpora štátu bude smerovať do oblasti sociálneho bývania. Ďalšiu zmenu si vyžaduje i nová koncepcia usporiadania miestnej štátnej správy. Návrh nemá dopad na štátny rozpočet, je v súlade s Ústavou Slovenskej republiky. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady o rokovacom poriadku v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku na tom, že v rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona č. 350/1996 Z. z. o rokovacom poriadku Národnej rady v znení neskorších predpisov v súlade s rozhodnutím predsedu Národnej rady Slovenskej republiky prideliť návrh zákona (tlač 360) na prerokovanie ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie, Výboru Národnej rady Slovenskej republiky pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh pridelený, ho prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem, pán predsedajúci, skončila som. Prosím, otvorte rozpravu.
Laššáková, Jana, podpredsedníčka NR SR (2014-01-30):
Pán poslanec Simon, nech sa páči.
Kotleba, Marian, poslanec NR SR (2020-04-28):
Milan, tak ja ti poviem, prečo ťa mnohí títo ľudia stále vnímajú ako extrémistu. Práve kvôli tomu, ako tvrdo si aj teraz vystúpil proti tomu, že všetky tie zákonné úpravy, jednoznačne víťazom alebo za víťaza tejto situácie na Slovensku robia banky. Banky zarábajú na tom, na hentom a ešte aj na tejto, aj na tejto smutnej a nemilej situácii ohľadom projektu COVID-19. Keď som sa pozeral na tých poslancov vládnych, keď si rozprával o tých bankách, tak ma napadla jedna vec. Mnohí z nich sa do parlamentu dostali s nejakým tričkom občianskych aktivistov, ktorých si nikdy nikto nekúpi, ktorí nikdy nikomu nebudú na výplatnej páske, a dnes títo ľudia hlasujú za to, aby, keď ľudia, keď občania strácajú prácu, strácajú platy, strácajú mzdu a živobytie, aby banky zarábali viac a viac a viac. Ja som zvedavý, kde sa to zastaví a aký záver celý z toho nakoniec bude. Som veľmi rád, že si spomenul tých pendlerov, pretože to, čo Slovenská vláda vyvádza so svojimi vlastnými občanmi pri pokuse o vstup do republiky, tak to je proste nonsens. To je nonsens, ktorý hraničí s poručova..., s porušovaním základných ľudských práv a slobôd, a preto som veľmi rád, že náš europoslanec Milan Uhrík ide túto tému otvárať na medzinárodnom fóre, na medzinárodnej úrovni, aby jednoducho sa vedelo o tom, ako sa slovenská, nová slovenská vláda stavia a správa ku svojim vlastným občanom ako k nejakým prašivým psom. A keď som videl tie faktické na teba, tak dúfam, že teda pán kolega z výboru Krúpa sa prihlásil preto, aby sa ti mohol ospravedlniť za to lživé tvrdenie o tých kameňoch. Ďakujem, Miňo.
B. Bugár, podpredseda NR SR: (2006-04-19):
Pristúpime k návrhu na voľbu členov Správnej rady Ústavu pamäti národa (tlač 1560). Dávam slovo predsedovi výboru pre ľudské práva, národnosti a postavenie žien poslancovi László Nagyovi a prosím ho, aby návrh uviedol.
Grendel, Gábor, podpredseda NR SR (2021-05-05):
(Povedané súbežne s rečníkom) ... toto nie je procedurálny návrh, takže...
Hrnčiar, Andrej, podpredseda NR SR (2017-04-07):
Pán poslanec Krajniak. Nie je v rokovacej sále, čiže týmto pádom po dlhom očakávaní vyhlasujem rozpravu za skončenú. Nech sa páči, pani navrhovateľka chce zaujať, teda verím, že stručnú záverečnú reč.
Figeľ, Ján, podpredseda NR SR (2015-05-05):
Nech sa páči s faktickými, Magdaléna Vášáryová.
Grendel, Gábor, podpredseda NR SR (2021-10-19):
Päť faktických poznámok na vaše vystúpenie. Končím možnosť prihlásiť sa s faktickými poznámkami. Pán poslanec Eduard Kočiš.
Laššáková, Jana, podpredsedníčka NR SR (2013-10-16):
Ďakujem pekne, pán spravodajca. Zaujmite miesto určené pre spravodajcov. Otváram rozpravu. Do rozpravy som nedostala žiadnu písomnú prihlášku, pýtam sa, či sa chce niekto prihlásiť do rozpravy ústne. Nie je tomu tak. Vyhlasujem rozpravu za skončenú. Pán minister, ďakujem vám, podobne aj spravodajcovi za prednesenie spravodajskej informácie. Ďalej nasleduje prvé čítanie o vládnom návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Vládny návrh zákona je pod tlačou 617, návrh na jeho pridelenie na prerokovanie výborom je v rozhodnutí č. 725. Prosím ministra dopravy, výstavby a regionálneho rozvoja Slovenskej republiky Jána Počiatka, aby vládny návrh zákona uviedol. Nech sa páči, pán minister, máte slovo.
Kéry, Marián, poslanec NR SR (2019-09-17):
Ďakujem za slovo. Pán predsedajúci, panie poslankyne, páni poslanci, predloženým návrhom zákona, ktorým sa mení zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, sa rozširuje výnimka z nelegálnej práce a nelegálneho zamestnávania na právnickú osobu, ktorá je spoločnosťou s ručením obmedzeným a ktorá má najviac jedného spoločníka, ktorý je fyzickou osobou. V súčasnosti sa výnimka z nelegálneho zamestnávania vzťahuje výlučne na fyzickú osobu, ktorá je podnikateľom, a na jeho rodinných príslušníkov. Nelegálnym zamestnávaním podľa § 2a ods. 1 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov nie je, ak pre ňu vykonáva prácu jeho príbuzný v priamom rade – súrodenec alebo manžel –, ktorý je dôchodkovo poistený, je poberateľom dôchodku podľa osobitných predpisov, alebo je žiakom alebo študentom do 26. roku veku. Výnimka z nelegálnej práce je 
v § 2a ods. 2 citovaného zákona upravená obdobne. Táto výnimka sa v rovnakom rozsahu, to znamená s rovnakou definíciou rodinných príslušníkov a s rovnakými požiadavkami pre uplatnenie výnimky, to znamená dôchodkovo poistený, poberateľ dôchodku podľa osobitných predpisov, alebo žiak, alebo študent do 26. roku, vztiahne na spoločnosti s ručením obmedzeným s jediným spoločníkom. V záujme toho, aby bola navrhovaná úprava analogická súčasnej výnimke, navrhuje sa rozšíriť výnimku na spoločnosti s ručením obmedzeným, ktoré majú jediného spoločníka bez ohľadu na počet zamestnancov. Spoločnosť s ručením obmedzeným s jediným spoločníkom predstavuje de facto fyzickú osobu podnikateľa, na ktorú sa už v súčasnosti vzťahuje výnimka z nelegálneho zamestnávania, a to bez ohľadu na počet jeho zamestnancov. Uvedený návrh tak spĺňa zásadu rovnakého zaobchádzania a požiadavku ústnej konformity. Pán predsedajúci, skončil som.
Vitteková, Anna, poslankyňa NR SR (2014-05-15):
Ďakujem, dobré ráno prajem. Vážený pán predseda, panie poslankyne, páni poslanci, pán námestník, na čele Úradu špeciálnej prokuratúry je špeciálny prokurátor, ktorého volí do funkcie Národná rada na návrh generálneho prokurátora Slovenskej republiky na základe výberového konania. Návrh na voľbu do funkcie špeciálneho prokurátora v Úrade špeciálnej prokuratúry doručil generálny prokurátor Národnej rade a predseda Národnej rady ho pridelil na prerokovanie ústavnoprávnemu výboru. Ústavnoprávny výbor návrh na voľbu do funkcie špeciálneho prokurátora prerokoval na 70. schôdzi 6. mája 2014. Uznesením č. 416 konštatoval, že návrh bol predložený v súlade so zákonom č. 154/2001 Z. z. o prokurátoroch a právnych čakateľoch prokuratúry a že kandidát JUDr. Dušan Kováčik spĺňa podmienky ustanovené v § 24a ods. 1 a § 24b ods. 1 zákona č. 154/2001 Z. z. o prokurátoroch a právnych čakateľoch prokuratúry. Pani predsedajúca, prosím, otvorte rozpravu.
Laurenčík, Milan, podpredseda NR SR (2020-05-14):
Pán premiér, prosím, aby ste v limite 15 minút odpovedali na otázky adresované predsedovi vlády podľa vyžrebovaného poradia. Prvá otázka je od poslanca Richarda Rašiho a znie: „Pán premiér, zachytil som viaceré sťažnosti na stav a čistotu štátnych karanténnych zariadení. Keďže ste v Častej-Papierničke prezentovali, že keď tam kedysi chodili papaláši, teraz bude slúžiť ľuďom, či ste poskytli na štátnu karanténu aj zariadenia, ktoré sú určené len pre vás ako pre premiéra v Trenčianskych Tepliciach a v Starom Smokovci. Ak nie, zaujíma ma prečo.“ Nech sa páči, pán premiér, máte slovo.
Vašečka, Richard, poslanec NR SR (2012-05-15):
Ďakujem veľmi pekne. Ja by som chcel vyjadriť uznanie pánu poslancovi Procházkovi. Možno som dobre nepočúval, ale tento prejav sa mi zdal najlepší alebo jeden z najlepších, ktoré hodnotili programové vyhlásenie vlády. Som veľmi rád, že je tu teraz toľko ľudí, keď sa bude možno hlasovať, sú tu médiá, naozaj to stojí za to, aby to zaznelo v čím širšej miere v médiách. Vnímam, že pán Procházka má určite pred sebou výbornú politickú perspektívu. V mnohom sa zhodujem s jeho názormi. Možno by som vyzdvihol vetu, pri ktorej zaznelo, že súdržná spoločnosť a ďalšie ciele programového vyhlásenia vlády sú veľmi fajn, ale nepáči sa mu ten spôsob akým to chcete dosiahnuť. Veľmi podobne by som to hodnotil aj ja. Ďakujem veľmi pekne.
I. Radičová, poslankyňa: (2007-06-27):
A čo sa týka tých učňov. To je opäť, kedysi klasik povedal, hluboké nedorozumění. Problém je v tom, že v súčasne platnom Zákonníku práce, pokiaľ, opäť poviem príklad šičky presun do elektrotechnického priemyslu. Keď zaplatil predchádzajúci zamestnávateľ, ktorý hromadne prepúšťal, ich kvalifikáciu a oni majú šancu prejsť do iného sektora, tak ten nový tú bývalú kvalifikáciu má zaplatiť tomu zamestnávateľovi. Urobí to? Neprijme iných učňov? Nie, nie, nie, nie. Ale nie, nie.
J. Brocka, poslanec: (2009-02-18):
Pán podpredseda, môžete otvoriť rozpravu.
Grečková, Lea, poslankyňa NR SR (2014-07-03):
Vážený pán predseda, v rozprave vystúpili dvaja poslanci. Teraz prosím, aby ste dali hlasovať o uznesení, že Národná rada Slovenskej republiky schvaľuje návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov a o zmene a doplnení niektorých zákonov. (Ruch v sále.)
Paška, Pavol, predseda NR SR (2013-10-29):
(Hlasovanie.) 135 prítomných, 83 za, 51 sa zdržalo, 1 nehlasoval. Schválili sme novelu zákona č. 323 o notároch. Pán poslanec Hambálek uvedie v prvom čítaní hlasovanie o návrhu skupiny poslancov na vydanie zákona o protifašistickom odboji. Je to tlač 714. (Hlasovanie o návrhu skupiny poslancov Národnej rady Slovenskej republiky na vydanie zákona o protifašistickom odboji, postavení a pôsobnosti Slovenského zväzu protifašistických bojovníkov , tlač 714.)
Martvoň, Anton, poslanec NR SR (2015-09-24):
Ďakujem pekne. Pán poslanec Simon, viete, ja by som pochopil, kebyže za MOST – HÍD vystúpi niekto, kto v podstate neni poznačený žiadnou kauzou, ale vy aby ste sa vyjadrovali k skupovaniu pôdy, keď vaši nominanti boli na Slovenskom pozemkovom fonde v minulosti a mali tam viaceré kauzy, vy, ktorý ste musel vysvetľovať predaj dreva určitej spoločnosti s odôvodnením, že kebyže to idete cez elektronickú aukciu, tak by to skúpili zahraničné spoločnosti, všetko to drevo, čiže preto ste to museli Tatra Timberu posunúť, tak jednoducho je to celé smiešne. Tu chcem poukázať na to, že nejaká súkromná spoločnosť pri určitej verejnej informácii, ktorá prenikla na verejnosť a o ktorej sa aj hovorilo, začala niečo skupovať, tých ľudí nikto nenútil, aby im to predali. Mohli vyčkať. To bolo to isté, ako keď Fedor Flašík kupoval alebo kúpil pozemky pri Kii na základe verejnej informácie, aby znemožnil Dzurindovi tam potom robiť určité kšefty. Ale jednoducho tým chcem poukázať na to, že pokiaľ vyšlo najavo, že tá informácia, nejaká blízka informácia unikla z nejakého prostredia štátnej správy alebo samosprávy, lebo to mohlo aj zo samosprávy uniknúť, na to sú orgány činné v trestnom konaní. Možnože vyjde najavo, že to bol nejaký sympatizant MOST-u – HÍD, ktovie, kto to pustil. Ale v každom prípade toto vaše vystúpenie sa zaradilo do vystúpenia a la Hlina, z ktorého sa stal určitý štekajúci pes celého KDH.
Danko, Andrej, podpredseda NR SR (2024-01-08):
Poslanec Vančo.
Glváč, Martin, podpredseda NR SR (2018-02-13):
Ďakujem. S faktickými poznámkami sedem poslancov. Končím možnosť prihlásiť sa. Pán poslanec Mizík.
Ľ. Vážny, minister dopravy, pôšt a telekomunikácií SR: (2007-09-13):
Vláda slovenskej republiky návrh zákona prerokovala 25. apríla 2007 a prijala k nemu uznesenie č. 379. Návrh zákona upravuje hlavne oblasť typového schvaľovania záznamových zariadení a záznamových listov, upravuje činnosti autorizovaných dielní a opravárenských montérov, upravuje režim vydávania správy a kontroly tachografových kariet a upravuje oblasť skutkových podstát, sankcií a ich ukladanie. Dopady na štátny rozpočet, a to najmä z dôvodu nárastu kompetencií, budú riešené v rámci opatrení vyplývajúcich z uznesenia vlády Slovenskej republiky č. 856 zo dňa 11. októbra 2006. Zákon nebude mať dopad na rozpočty samosprávnych krajov ani rozpočty obcí. Zákon nebude mať priame dopady na obyvateľstvo. Povinnosti dopravcom, ktorí vykonávajú autobusovú dopravu a nákladnú cestnú dopravu, nevyplývajú z navrhovaného zákona, ale priamo z nariadenia. Vládny návrh zákona je v súlade s Ústavou Slovenskej republiky, platným právnych poriadkom Slovenskej republiky, ako aj medzinárodnými zmluvami, ktorými je Slovenská republika viazaná. Návrh zákona nebude mať priame dopady na životné prostredie, zákon môže mať pozitívny dopad na zamestnanosť z dôvodu potreby väčšieho počtu vodičov. Pozmeňujúce a doplňujúce návrhy uvedené v spoločnej správe k návrhu zákona odporúčam schváliť. Záverom si dovoľujem požiadať vás o prijatie predloženého vládneho návrhu zákona a schválenie na postúpenie do ďalšieho konania. Ďakujem.
Mojš, Milan, poslanec NR SR (2017-09-07):
Pán predsedajúci, keďže sme hlasovali o pozmeňujúcich návrhoch zo spoločnej správy a o pozmeňujúcich návrhoch, ktoré odzneli v dnešnej rozprave, a mám splnomocnenie gestorského výboru, odporúčam hlasovať o tom, že predložený návrh zákona prerokujeme v treťom čítaní ihneď.
Mikloško, Jozef, poslanec NR SR (2015-04-16):
Ďakujem. Tónko Martvoň, ďakujem ti, nemal si celkom pravdu, pretože ja som iba starý dedko, ale s tebou ostanem kamarát, aj keď sa Lojzo Hlina bude na to hnevať. Našťastie tu nie je. Dobre, čo sa týka Jula Brocka. No v politike nikdy nemôžeš hovoriť, že nie, alebo... (povedané so smiechom), vždy sú alternatívy, ktoré dnes nevieš. Všetko sa dnes vo svete mení, aj SMER sa mení. Sú tam aj normálni ľudia, po voľbách môže prísť celkom iné rozdanie kariet a tak ďalej. Tá myšlienka, že zlepenec strán, ktorý tu bol minule, tých piatich, to fakt, že bol zlepenec. Ale zlepenec oligarchov... (povedané so smiechom), to, čo sa teraz hovorí... (reakcie z pléna), dobre, ticho buď, počúvaj, toto sa mi neráta do sekúnd, to ti potom poviem. Ja len chcem hovoriť, že v politike nemôžeš povedať nikdy nikdy. Hotovo. To je všetko. Rudo Dobiáš povedal tú peknú vetu, že sme žili iné životy, nie naše. Spisovne Rudo hovoril a mal by som ho citovať. A teda, samozrejme, my politici musíme dávať ľuďom nádej. Nedávame ju. Tým, že si tu niekedy až príliš moc svoje city vylievame. Ľudia sú nahnevaní na všetkých, nielen na niektorých a to je chyba, samozrejme. Čiže politika nie je len špinavá, politika je aj čistá a v tomto parlamente na obidvoch stranách je dosť ľudí, ktorí robia aj takúto čistú politiku alebo snažia sa o ňu. Nateraz nie s úspechom. Ďakujem. (Potlesk.)
Pročko, Jozef, poslanec NR SR (2023-03-17):
No už sme tu v rozpravách aj vo faktických počuli, že učitelia matematiky budú mať problém s tým, že bude menej matematiky. Počuli sme, že bude menej slovenčiny, tak slovenčinári budú mať problémy. Počuli sme, že niektorí riaditelia budú mať s tým veľké problémy, pretože školy nie sú vybavené. Počuli sme, že niektoré inštitúcie protestujú proti tomu, výchovno-vzdelávacie, pretože sú s tým problémy. Všade počujem, že sú problémy. Ja tomu rozumiem, že aj cirkevné školy budú mať s tým určité problémy, ale tak ako ma vyzval pán Gröhling, aby som zavolal riaditeľovi cirkevnej školy, tak som zavolal riaditeľovi cirkevnej školy a on povedal, že s tým nemá problém. Tak dajú, dajú jednu, poobede dajú jedno náboženstvo, dajú po, o jednej hodine poobede. To je o tom, že naozaj je to dohoda, je to vec, je to vec rozumu, vec spoločnej dohody nájsť to riešenie. Vždy bude niekto nespokojný. Vždy bude niekto rozprávať, že prečo tá telesná výchova má byť tri hodiny, prečo nedáme informatiky tri hodiny? Prečo nedáme dejepisu tri hodiny? Prečo náboženstva nedáme tri hodiny? Všade vo svete, naozaj všade vo svete, a opakujem to stále, tá telesná výchova všade vo svete je na prvom mieste, pretože chcú mať zdravý národ. O tomto je tento zákon, o tomto je táto novela. Nič iné nechceme, aby boli deti zdravé. A tu sa musia naozaj tej väčšine tých zdravých detí prispôsobiť všetci. A musíme nájsť to riešenie, to riešenie.
Hort, Milan, podpredseda NR SR (2010-10-15):
Ďakujem pekne. Prerušujem rokovanie o tomto bode programu, budeme hlasovať v utorok o 11.00 hodine. Vážené kolegyne, kolegovia, vyčerpali sme popoludňajší program a skôr ako vyhlásim prestávku pre túto schôdzu Národnej rady do utorka do 9.00 hodiny, chcem vás len informovať, že utorok začneme podľa schváleného programu od 47. bodu až po 51. bod, to sú body, ktoré bude predkladať pani ministerka spravodlivosti Lucia Žitňanská. Keď prerokujeme tieto body, tak potom sa vrátime k programu zákonmi, ktoré nasledujú po tomto zákone. Takže prajem všetkým príjemnú sobotu, nedeľu. Uvidíme sa v utorok ráno o 9.00 hodine. Dovidenia. (Prerušenie rokovania o 13.11 hodine.)
P. Hrušovský, predseda NR SR: (2005-12-13):
(Hlasovanie.) 140 prítomných, 62 za, 16 proti, 58 sa zdržalo, 4 nehlasovali. Návrh sme neschválili. Nech sa páči.
Paška, Pavol, predseda NR SR (2014-09-17):
Pekné popoludnie, dámy a páni. Vážené pani poslankyne, vážení páni poslanci, poprosím vás o registráciu v hlasovacom zariadení. Budeme pokračovať hlasovaním o prerokovaných bodoch. (Zaznievanie gongu.) Poprosím pána poslanca Kamenického, aby uviedol v druhom čítaní hlasovanie o vládnom návrhu zákona o príspevku poskytovanom z európskych štrukturálnych fondov, je to tlač 1050. (Zaznievanie gongu.) (Hlasovanie o vládnom návrhu zákona o príspevku poskytovanom z európskych štrukturálnych a investičných fondov a o zmene a doplnení niektorých zákonov , tlač 1050.)
Klus, Martin, podpredseda NR SR (2019-10-18):
Pani poslankyňa Dubačová.
Danko, Andrej, predseda NR SR (2019-01-30):
Prosím, prezentujme sa a hlasujme. (Hlasovanie.) Prítomných 142 poslancov, za 76, zdržalo sa 66. Konštatujem, že sme schválili návrh novely zákona č. 182/1993 Z. z. o vlastníctve bytov a nebytových priestorov. Panie poslankyne, páni poslanci, ako už bolo oznámené, minister obrany je na zahraničnej pracovnej ceste a z tohto dôvodu požiadal o prerokovanie vládneho návrhu novely zákona o Vojenskej polícii v druhom čítaní tento týždeň v piatok 1. februára 2019 o 9.00 hod., je to bod 16 schváleného programu, tlač 1183. Je všeobecný súhlas? (Reakcia pléna.) Nie je. Prosím, prezentujme sa a hlasujme. (Hlasovanie.) Prítomných 124, za 80, proti 29, zdržalo sa 12, nehlasovali 3. Konštatujem, že sme návrh schválili. Panie poslankyne, páni poslanci, chcem vás informovať, že v súvislosti so vzdaním sa poslanca Petra Kresáka funkcie člena ústavnoprávneho výboru podali poslanci členovia poslaneckého klubu za stranu MOST – HÍD návrh na zmenu v zložení výborov Národnej rady. Návrh máte rozdaný ako tlač 1312. Preto v mene troch poslaneckých klubov SMER – sociálna demokracia, SNS a MOST – HÍD podávam návrh na zaradenie tohto nového bodu do programu 40. schôdze. Prosím, prezentujme sa a hlasujme. (Hlasovanie.) Prítomných 129, za 107, proti 5, zdržalo sa 17. Konštatujem, že sme návrh schválili a zaradili sme tento bod do programu 40. schôdze. (Rokovanie o návrhu na zmeny v zložení výborov Národnej rady Slovenskej republiky , tlač 1312.) Pristúpime teda k jeho prerokovaniu. Poslanci členovia poslaneckého klubu za stranu MOST – HÍD v tlači 1312 navrhujú zvoliť poslankyňu Irén Sárközy za členku ústavnoprávneho výboru a poslanca Petra Kresáka za člena výboru pre financie a rozpočet namiesto poslankyne Irén Sárközy. Chce sa niekto z poslancov vyjadriť k tomuto návrhu? Ak nie, pristúpime k hlasovaniu a dávam hlasovať o návrhu na zmeny v zložení výborov, ako ho máte v tlači 1312. Prosím, prezentujme sa a hlasujme. (Hlasovanie.) Prítomných 132, za 115, zdržalo sa 16, nehlasoval 1. Konštatujem, že Národná rada schválila navrhované uznesenie. Vážené panie poslankyne, vážení páni poslanci, bez prestávky pristúpime k druhému čítaniu o návrhu poslancov Irén Sárközy, Bélu Bugára a Tibora Bastrnáka na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov. Návrh zákona má parlamentnú tlač 1236. Spoločná správa výborov má tlač 1236a. Dávam slovo poslankyni Irén Sárközy, aby návrh zákona odôvodnila. (Ruch v sále.) A poprosím o kľud v sále. Nech sa páči, pani poslankyňa. (Rokovanie o návrhu poslancov Národnej rady Slovenskej republiky Irén Sárközy, Bélu Bugára a Tibora Bastrnáka na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov , tlač 1236.)
Mihál, Jozef, poslanec NR SR (2016-11-28):
Ďakujem. Ako spolupredkladateľ tohto návrhu takisto chcem poprosiť pána ministra, aby hľadal ak už nie podporu tohto návrhu, aby hľadal riešenia, ako čo najrýchlejšie a čo najlepšie zabezpečiť financovanie zariadení. Tie dôvody tu boli vymenované. Ja len ešte raz, lebo opakovanie je matka múdrosti, zdôrazním, pokiaľ príspevok 320 eur bol nastavený, keď som ja odchádzal z ministerstva, a vtedy bola minimálna mzda 327,20 eur v roku 2012, tak ak sa tu chválime tým, že sa minimálna mzda na Slovensku zvyšuje, a to je dobré, nech teda ľudia viacej zarábajú, aj tí, ktorí vykonávajú povolania, ktoré možno nie sú tak náročné na nejaké vzdelania a praktickú skúsenosť, ale pozor, práve opatrovateľská starostlivosť podľa môjho názoru rozhodne nie je činnosť, ktorá by mala byť odmeňovaná na úrovni minimálnej mzdy, ale ja tam osobne vidím z hľadiska stupňa náročnosti minimálne koeficient 1,4-krát minimálna mzda. Čiže to nie je o 435 eurách, ale o 1,4-násobku tejto sumy, čo je okolo 650 eur mesačne v hrubom, plus odvody zamestnávateľa. Čiže ešte raz, pokiaľ za posledných päť rokov minimálna mzda pomerne razantne vzrástla, a o to razantnejšie by vlastne mali vzrásť mzdy ľudí, ktorí opatrujú v zariadeniach, tak predsa nie je logicky možné akceptovať, že príspevok štátu stagnuje na úrovni 320 eur. Ja viem, že pripravujete zásadnú novelu zákona. Výborne, budeme radi, keď príde, a budeme radi, aj keď budeme môcť spolupracovať na jej príprave, ale toto je predsa jednoduchá vec, len na to treba vyčleniť financie. Možno sa na to trochu pozabudlo pri príprave štátneho rozpočtu, možno máte ešte nejaké riešenia v šuflíku, tak poprosím, sem s nimi, pán minister.
M. Číž, podpredseda NR SR: (2008-04-01):
Na vystúpenie spravodajcu v rozprave sa hlásia s faktickými poznámkami pani poslankyňa Žitňanská, poslanci Fronc a Janiš. Pokiaľ je to všetko, uzatváram možnosť hlásiť sa s faktickou poznámkou. Pán poslanec György Juhász, s faktickou sa hlásite? (Odpoveď z pléna.) Tak ešte pán poslanec György Juhász sa hlási. Poprosím ale trošku skôr na budúce sa prihláste. Takže slovo má podľa poradia pani poslankyňa Žitňanská.
Bagačka, Michal, poslanec NR SR (2018-02-06):
Ďakujem za slovo. Vážená pani predsedníčka výboru, niekoľko takých postrehov, my už dlhšiu dobu sa vlastne, v jednom sme za, a to, že investičné stimuly ako také nie sú úplne tou najlepšou možnou formou podpory. Na druhej strane, s čím treba teda povedať aj to „b“. A to „b“ je, že sme v nejakom priestore strednej, východnej Európy, južnej Európy, kde jednotlivé krajiny o tie investície bojujú aj týmito stimulmi. A jednoducho to isté budem tvrdiť stokrát, pokiaľ sa nevytvoria rovnaké podmienky a pokiaľ tie krajiny prestanú dávať tie stimuly, tak určite potom by som súhlasil s vami, že tie stimuly jednoducho ani my by sme nemali, nemali dávať. Ale žijeme v nejakom tom v priestore a jednoducho v tomto zmysle sa musíme prispôsobiť, keď chceme investície a keď chceme zamestnať našich ľudí. Tam ešte ste spomínali, že mnoho spoločností, ktoré dostali stimuly, nevytvorilo pracovné miesta alebo sú v konkurze a podobne. Možno, pokiaľ to takú vetu poviem, tam aj mám trebárs príklady, čo by bolo možno zaujímavé povedať, pretože aj u nás trebárs, pokiaľ sme dostali od štátu nejaký ten stimul aj ako mesto na vytvorenie podmienok pre investora, tak myslím, že ôsmy alebo deviaty rok každý polrok dávame jednoducho report, či je toľko zamestnaných ľudí, ako sme deklarovali, či sa plní ten plán investícií toho investora. Takže ja osobne mám skúsenosť, že je to dosť podrobne sledované. A čo sa týka... (Prerušenie vystúpenia časomerom.)
Laššáková, Jana, podpredsedníčka NR SR (2014-10-16):
Na vystúpenie pán poslanca nie sú faktické poznámky. Do rozpravy sa prihlásila pani poslankyňa Vitteková, nech sa páči, spravodajkyňa.
Laššáková, Jana, podpredsedníčka NR SR (2013-09-24):
Na vystúpenie pána poslanca nie sú faktické poznámky. Nech sa páči, pán poslanec Kaník, máte slovo.
Lengvarský, Vladimír, minister zdravotníctva SR (2021-11-11):
Ďakujem pekne. Vážený pán predsedajúci, vážené panie poslankyne, páni poslanci, vzhľadom k tomu, že debata ešte asi bude prebiehať ďalej, nechcem vás dlho zdržiavať, možno niekoľko poznámok. Väčšina diskusných príspevkov, ktoré tu zaznela, patrí do niektorých medicínskych oblastí, volá sa to pseudologia fantastica a slovný šalát, takže tým sa nebudem zaoberať. (Potlesk.) Takže sa poďme baviť o niektorých veciach, ktoré teda zjavne nie sú dobre pochopené. Najprv zamestnávatelia. Ja som pred asi mesiacom bol účastný rokovania tripartity, kde sami zamestnávatelia chceli mať možnosť zisťovať status svojich zamestnancov, aby si vedeli organizovať prácu, aby vedeli, v akom, či majú tých, ktorí nie sú očkovaní, poslať na home office, alebo akým spôsobom si majú svoje prevádzky ochrániť pred tým, aby sa tam COVID-19 rozšíril, aby nemuseli ich zatvárať. Takže to je po prvé. Takže je to žiadosť zamestnávateľov, aby mohli kontrolovať status svojich zamestnancov. Ďalej, čo sa týka porovnania s minulým rokom. Áno, čísla sú rovnaké, ale minulý rok bol tvrdý lockdown, boli zavreté školy, neboli žiadne iné aktivity povolené a súčasne infekčnosť variantu delta je 6- až 7-krát vyššia, ako bola minulý rok, v krátkosti. Čo sa týka vecí, ktoré sa tu opakovane, opakovane spomínajú, hovorenie pravdy. Nájdite mi jeden článok oficiálny, čo sa týka ministerstva zdravotníctva, kde nie je napísané, že vakcína môže mať vedľajší účinok. A nájdite mi jeden článok, kde hovoríme o tom, že očkovanie nie je dobrovoľné. Takže z mojej strany asi toľko. Myslím si, že ešte bude pokračovať diskusia ďalej. Ďakujem.
Gaborčáková, Soňa, poslankyňa NR SR (2016-10-26):
Dobrý deň. Vážená pani predsedajúca, vážené kolegyne, kolegovia, v súlade s § 73 zákona o rokovacom poriadku som bola určená Výborom Národnej rady pre sociálne veci za spravodajkyňu k návrhu zákona, ktorý je uvedený pod tlačou 276. V menovanom súvise si dovoľujem predložiť informáciu k tomuto návrhu zákona. Návrh spĺňa náležitosti podľa rokovacieho poriadku aj legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajkyni vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 282 z 26. septembra 2016 navrhujem, aby návrh zákona prerokovali Ústavnoprávny výbor Národnej rady, Výbor Národnej rady pre financie a rozpočet a Výbor Národnej rady pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v prvom čítaní. Pani predsedajúca, ďakujem, skončila som. Otvorte, prosím, všeobecnú rozpravu.